text: Politiet: Det er sindsyg farligt
  05 november 2015 kl. 12.22
  Du risikerer at miste en hånd, hørelsen eller et øje. Sådan lyder politiets advarsel efter gårsdagens beslaglæggelser af over 1.800 ulovlige kanonslag.
  1.385 kanonslag i Gredstedbro og 450 kanonslag i en landsby ved Sønderborg. Det beslaglagde politiet onsdag. To 19-årige drenge er sigtet i sagerne.
  Det fik politikommissær Christian Østergaard fra Syd- og Sønderjyllands Politi til, i TV SYD onsdag aften, at bringe en kraftig advarsel mod køb og salg af ulovligt fyrværeri:
  - Det er sindsyg farligt. Går det af i hånden på dig, så har du ingen hånd eller har mistet nogle fingre. Din hørelse eller et øje er væk, sagde Christian Østergaard til TV SYD.
  Samtidig kom han med en opfordring:
  - Ser man ulovligt fyrværkeri, så vil vi gerne vide det - og så lad skidtet ligge.
  
  